એણે સન્માન ભરી નજરે મારી સામે જોયું “સર તમારે કારણે મારા મુરઝાયેલા જીવનમાં વસંત પ્રાંગરી ઉઠી છે. મારા પતિ છેલ્લા ત્રણ વર્ષથી મને બોલાવતા નહતા અને હું મારા પિયરમાં જ રહેતી હતી. ગઈકાલે અચાનક એ મારે ત્યાં આવ્યા અને મારો હાથ પકડીને મને કહ્યું ‘આઈ એમ સોરી’. એમની આંખો ભીની હતી અને બીજા હાથમાં તમારું લખેલું પુસ્તક ‘પણ,હું તો તને પ્રેમ કરું છું!’ હતું. એણે મને કહ્યું કે હું તને લેવા આવ્યો છું. આ પુસ્તકે મને મારી ભૂલો સમજાવી દીધી છે.તારી લાગણીઓ; જે હું નહતો કળી શકતો તે આજે આ પુસ્તકને વાંચ્યા પછી મને સમજાઈ ગઈ છે. તું મને માફ કરીશ? પ્લીઝ મને માફ કરી દે અને તું અત્યારેજ મારી સાથે આપણા ઘરે ચાલ. હું તને લેવા આવ્યો છું. મને તે પહેરેલા કપડે અમારે ઘરે લઇ આવ્યો. સર, તમારા પુસ્તકે મારું લગ્નજીવન બચાવી લીધું. થેંક યુ સર,ઈશ્વર તમને ખુબ લાંબી આવરદા આપે” એની આંખોમાં પાણી હતા અને હું તેની મારા પરત્વેની લાગણીઓથી ભીંજાયેલો!